**KOLEKTÍVNA ZMLUVA**

**pre zamestnancov pri výkone práce vo verejnom záujme**

**pri Obecnom úrade Tureň**

**Obec Tureň zastúpená Štefanom Čermákom, starostom obce /ďalej len zamestnávateľ/**

**na jednej strane**

**a**

**Základná organizácia združených obcí /Veľký Biel, Tomášov, Tureň, Zálesie, Most pri Bratislave/ pri SLOVES**

**zastúpená predsedníčkou Silviou Rumanovou /ďalej len odborová organizácia/**

**na druhej strane**

 **uzatvárajú**

v súlade s ustanovením § 1 ods. 1 písm. b/ zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, § 231 zákona č. 311/2001 Z.z. - Zákonníka práce, zákona č. 2/1991 Zb. o kolektívnom vyjednávaní v znení neskorších predpisov, zákona č. 152/1994 Z.z. o sociálnom fonde v znení neskorších predpisov a o zmene a doplnení zákona č. 286/1992 Zb. o daniach z príjmov v znení neskorších predpisov

 túto

 **k o l e k t í v n u z m l u v u**

 **Časť I**

 **Všeobecné ustanovenia**

 **Článok 1**

Cieľom tejto kolektívnej zmluvy je udržať sociálny mier, upraviť priaznivejšie pracovné podmienky zamestnania zamestnancov mesta a preto zmluvné strany budú pri riešení vzájomných vzťahov prednostne používať prostriedky kolektívneho vyjednávania.

 **Článok 2**

Touto kolektívnou zmluvou sa upravujú:

- postavenie odborovej organizácie a vzájomné vzťahy zmluvných strán,

- vzájomné vzťahy medzi zamestnancom a zamestnávateľom,

- práva a povinnosti zmluvných strán,

- pracovnoprávne vzťahy zamestnávateľa a zamestnancov,

- platové podmienky zamestnancov,

- sociálna oblasť, tvorba, použitie a čerpanie sociálneho fondu.

 **Článok 3**

1. Táto kolektívna zmluva sa vzťahuje na všetkých zamestnancov zamestnávateľa, ktorých pracovný pomer je založený pracovnou zmluvou.

2. Kolektívna zmluva sa nevzťahuje na zamestnancov zamestnávateľa, ktorí u neho pracujú na dohody o prácach vykonávaných mimo pracovného pomeru.

 **Článok 4**

Zamestnávateľ nebude diskriminovať členov a funkcionárov odborovej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.

 **Časť II**

 **Postavenie odborovej organizácie a vzájomné vzťahy**

 **Článok 5**

Zamestnávateľ uznáva odborovú organizáciu a jej závodný výbor (predseda, tajomník a hospodár) za jediného predstaviteľa všetkých zamestnancov zamestnávateľa v kolektívnom vyjednávaní, uznáva práva odborov vyplývajúce z platných pracovnoprávnych predpisov a tejto kolektívnej zmluvy.

 **Článok 6**

Zmluvné strany sa dohodli, že zamestnávateľ zabezpečí úhradu členských príspevkov formou zrážky zo mzdy členom odborovej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže na účet odborovej

organizácie najneskôr do 10 pracovných dní po termíne vyúčtovania mzdy.

 **Článok 7**

Zamestnávateľ sa zaväzuje, že bude prizývať zástupcu odborovej organizácie na každú poradu vedenia organizácie, ak budú predmetom rokovania pracovné, ekonomické a sociálne podmienky zamestnancov. Zároveň sa zaväzuje, že všetky vnútorné predpisy organizácie, týkajúce sa pracovných, ekonomických a sociálnych podmienok zamestnancov predloží na pripomienkovanie odborovej organizácií.

 **Časť III**

 **Pracovnoprávne vzťahy**

 **Článok 8**

Odborová organizácia uznáva právo zamestnávateľa organizovať, riadiť a kontrolovať pracovnú činnosť zamestnancov a vytvárať priestor na dodržiavanie pracovnej disciplíny.

 **Článok 9**

Zamestnávateľ prerokuje každú zmenu platného organizačného poriadku s odborovou organizáciou.

 **Článok 10**

Zamestnávateľ vykoná zmeny v platnom pracovnom poriadku alebo vydá nový pracovný poriadok len s predchádzajúcim súhlasom odborovej organizácie, inak bude pracovný poriadok neplatný.

 **Článok 11**

1. Pracovný pomer sa uzatvára na dobu určitú najviac na 1 rok so skúšobnou dobou najviac tri mesiace.

 **Článok 12**

1. Pracovný čas je časový úsek, v ktorom je zamestnanec k dispozícii zamestnávateľovi, vykonáva prácu pri plnení povinností v súlade s pracovnou zmluvou.

2. Pracovný čas zamestnanca je ustanovený na 37,5 hod. týždenne, pracovný čas zamestnanca

v dvojzmennej prevádzke je 36,5 hod. týždenne.

3. Do pracovného času sa prestávka na odpočinok a jedenie nezapočítava.

4. Zamestnávateľ je povinný viesť evidenciu pracovného času, práce nadčas, nočnej práce a pracovnej pohotovosti zamestnanca.

5. Vedúci zamestnanec zodpovedá za evidenciu dochádzky a kontroluje dodržiavanie a využívanie pracovného času svojich podriadených zamestnancov.

6. V pracovnom čase je zamestnanec povinný zdržiavať sa na svojom pracovisku.

**7. Zamestnanec je povinný byť na začiatku pracovného času už na svojom pracovisku a odchádzať z neho až po skončení pracovného času.**

8. Zamestnanec môže opustiť pracovisko v pracovnom čase (okrem prestávky na odpočinok a jedenie) len s predchádzajúcim súhlasom príslušného vedúceho zamestnanca.

9. Zamestnanec je povinný oznámiť bez zbytočného odkladu dôvod neprítomnosti v práci. Neskorý príchod do práce, predčasný odchod z práce a každé opustenie pracoviska z pracovných alebo mimopracovných dôvodov je zamestnanec povinný zaznamenať v elektronickom dochádzkovom systéme.

10. Pri opustení pracoviska z pracovných dôvodov dáva súhlas priamy nadriadený zamestnanec, v jeho neprítomnosti zastupovaním poverený zamestnanec resp. prednosta úradu. Opustenie pracoviska z mimopracovných dôvodov (lekárske vyšetrenie) je možné len s písomným súhlasom nadriadeného, na základe žiadanky o pracovné voľno. Zamestnanec potvrdenú žiadanku odovzdá bezodkladne, najneskôr však na konci mesiaca, s pracovným lístkom.

23. Za celodennú služobnú cestu a ospravedlnenú neprítomnosť v práci ( celodenné lekárske vyšetrenie, PN, dovolenka, neplatené voľno, a pod.) sa započítava 7,5 hodín s výnimkou čerpania náhradného voľna, kedy sa započítava taký počet hodín, aký prislúcha podľa rozvrhnutia pracovného času v jednotlivých dňoch uvedeného v ods. 5.

24. Zamestnanec je povinný využívať určený pracovný čas na vykonávanie prác vyplývajúcich z jeho pracovného pomeru a dodržiavať prestávku na odpočinok a jedenie. Počas prestávok na odpočinok a jedenie sa môže zamestnanec vzdialiť z pracoviska. Zamestnanec je povinný vykonávať práce podľa pracovnej náplne od začiatku pracovného času až do jeho skončenia.

 **Článok 13**

1. Základná výmera dovolenky je päť týždňov. Dovolenka vo výmere šiestich týždňov patrí zamestnancovi , ktorý do konca kalendárneho roka dovŕši najmenej 33 rokov veku. Dovolenka zamestnancov ustanovených v § 103 ods.3 zákonníka práce je deväť týždňov v kalendárnom roku.

2. Dovolenka učiteľov vrátane riaditeľov škôl a ich zástupcov, učiteľov materských škôl vrátane riaditeľov týchto škôl a ich zástupcov, majstrov odbornej výchovy a vychovávateľov je deväť týždňov v kalendárnom roku.

 **Článok 14**

1. Pri prvom skončení pracovného pomeru po vzniku nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70 % patrí zamestnancovi odchodné vo výške dvoch funkčných platov /§ 76a ods. 1 Zákonníka práce/, ak požiada o poskytnutie uvedeného dôchodku pred skončením pracovného pomeru alebo do 10 pracovných dní po jeho skončení.

2. Pri skončení pracovného pomeru po priznaní predčasného starobného dôchodku patrí zamestnancovi odchodné vo výške dvoch funkčných platov /§ 76a ods. 2 Zákonníka práce/, ak mu bol priznaný uvedený dôchodok na základe žiadosti podanej pred skončením pracovného pomeru alebo do 10 dní po jeho skončení.

3.Výška náhrady príjmu pri dočasnej pracovnej neschopnosti zamestnanca bude vo vyššej percentuálnej sadzbe a to 70% denného vymeriavacieho základu zamestnanca od prvého dňa dočasnej pracovnej neschopnosti do desiateho dňa dočasnej pracovnej neschopnosti.

 **Časť IV**

 **Platové podmienky**

 **Článok 15**

1. Zamestnávateľ vyplatí mzdu zamestnancom obce vo výplatnom termíne, ktorý je do **7. dňa** nasledujúceho mesiaca.

2. Odmeňovanie zamestnancov je stanovené na základe zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme (s výnimkou určenia platu primátorovi, zástupcovi primátora a hlavnej kontrolórky mesta podľa osobitného predpisu). Táto kolektívna zmluva upravuje niektoré podmienky a náležitosti poskytovania platových zložiek.

 **Časť V**

 **Sociálna oblasť a sociálny fond**

 **Článok 16**

1. Zamestnávateľ zabezpečí zamestnancom materskej školy, základnej školy a školského klubu detí stravovanie prostredníctvom školskej jedálne Tureň, zamestnanci obecného úradu budú mať zabezpečené stravovanie formou gastrolístkov v súlade so zákonom č.283/2002 Z.z. o cestovných náhradách v znení neskorších predpisov.

2. Zamestnávateľ poskytne zamestnancom príspevok na stravovanie v sume najmenej 55% z hodnoty stravovacej poukážky /v zmysle § 152, ods. 3 ZP/ a príspevok zo sociálneho fondu pre zamestnancov obecného úradu.

3. Sociálny fond pre zamestnancov obce sa bude tvoriť:

- povinným prídelom vo výške 1 % zo súhrnu hrubých miezd alebo platov zúčtovaných zamestnancom na výplatu za kalendárny rok

- ďalším prídelom vo výške 0,50 % zo súhrnu hrubých miezd zúčtovaných zamestnancom za kalendárny rok.

4. Sociálny fond je fondom zamestnávateľa, ktorý je jeho správcom. Prostriedky sociálneho fondu vedie na osobitnom účte a v plnom rozsahu zodpovedá za správnosť účtovnej evidencie spojenej s tvorbou a používaním sociálneho fondu.

5. Tvorbu, výšku, použitie a podmienky poskytovania príspevkov zo sociálneho fondu zamestnancom a spôsob preukazovania výdavkov zamestnancom dohodne zamestnávateľ s odborovou organizáciou.

 **Časť VI**

 **Záverečné ustanovenia**

 **Článok 17**

1. Kolektívna zmluva sa uzatvára na obdobie od 01.01.2019 do 31.12.2019. **Jej platnosť sa vždy predlžuje na obdobie ďalšieho kalendárneho roka,** ak pred ukončením doby jej platnosti ktorákoľvek zo zmluvných strán nepodá návrh na uzatvorenie novej zmluvy; táto kolektívna zmluva stráca platnosť dňom podpísania novej kolektívnej zmluvy oprávnenými zástupcami zmluvných strán.

2. Odborová organizácia sa zaväzuje zabezpečiť oboznámenie všetkých zamestnancov s obsahom kolektívnej zmluvy do 15 dní od jej podpísania.

3. Zamestnávateľ oboznámi novoprijatého zamestnanca s kolektívnou zmluvou a jej dodatkami do 5 pracovných dní od uzatvorenia pracovnej zmluvy.

4. Každá zo zmluvných strán môže navrhnúť rokovanie o zmene alebo doplnení tejto kolektívnej zmluvy. Na návrh je druhá strana povinná písomne odpovedať do 15 dní odo dňa obdržania návrhu. Zmeny a dodatky prijaté zmluvnými stranami sú záväzné po ich podpísaní oprávnenými zástupcami.

5. Táto kolektívna zmluva je platná dňom jej podpísania oprávnenými zástupcami a je záväzná pre zmluvné strany a pre ich právnych nástupcov v dobe jej platnosti.

7. Táto kolektívna zmluva je povinne zverejnenou zmluvou podľa § 5a zákona č. 211/2000 Z.z. o slobodnom prístupe k informáciám v znení neskorších právnych predpisov. Kolektívna zmluva **nadobúda účinnosť dňom 01.01.2019**.

8. Kolektívna zmluva sa vyhotovuje v dvoch exemplároch, z ktorých každá zo zmluvných strán obdrží jedno vyhotovenie.

vo Veľkom Bieli, dňa 31.12.2018

....................................................... ..................................................

 **Silvia Rumanová Štefan Čermák**

 predseda ZOO SLOVES starosta obce Tureň